Dedicacion A. Reyes

Si Dedicacion Mario Agatep-Reyes (Nobyembre 9, 1923 – Oktubre 25, 2015), na mas kilala ng kanyang mga kasamahan at nasasakupan bilang "Doktora Cion," ay isang manggagamot, edukador, at politiko mula sa Pilipinas. Siya ay naging tagapagtatag na pangulo ng University of Northern Philippines (UNP, literal na Unibersidad ng Hilagang Pilipinas) at naglingkod bilang bise gobernador ng Ilocos Sur at bise alkalde ng Santa Maria, Ilocos Sur, ang kanyang bayang sinilangan. Noong 1998, pinarangalan siya bilang Centennial Awardee for Women (Gawad Sentenaryo para sa Kababaihan), bilang pagkilala sa kanya bilang isa sa mga pinakaimpluwensyal na Pilipina ng ika-20 dantaon dahil sa kanyang mahahalagang kontribusyon sa edukasyon, medisina at serbisyo publiko.

 Maagang yugto ng buhay at edukasyon 
Ipinanganak si Dedicacion Agatep noong Nobyembre 9, 1923, sa Santa Maria, Ilocos Sur kina Bartolome Ceria Agatep at Claudia Mario. Nagtapos siya bilang valedictorian ng Ilocos Sur High School (o Mataas na Paaralan ng Ilocos Sur) at salutatorian sa Philippine Normal School (o Paaralaang Normal ng Pilipinas).

Kalaunan ay nag-aral si Dedicacion sa Unibersidad ng Santo Tomas (UST), kung saan nakamit niya ang bihirang "dobleng-koronang" onor na Latin: nagtapos siya bilang summa cum laude sa Edukasyon at magna cum laude sa Medisina. Naging katangi-tangi rin ang kanyang pagsasanay pangklinika nang hirangin siyang Intern Awardee (Internong Ginawaran) ng UST noong 1954. Naging medical board topnotcher (o nangunguna sa pagsusulit ng lupong pangmedisina) siya noong 1953, kung saan nakakuha siya ng isa sa mga pinakamataas na marka sa pambansang pagsusulit para sa mga doktor.

 Karera 

 Sa edukasyon 
Noong 1972, itinalaga si Dedicacion bilang kauna-unahang pangulo ng University of Northern Philippines (UNP, literal na Unibersidad ng Hilagang Pilipinas) sa Vigan. Sa simula ng kanyang panunungkulan, nagsilbi rin siya bilang miyembro ng Lupon ng mga Rehente ng unibersidad, isang tungkulin na nagtapos noong Agosto 1973. Sa kabila nito, ipinagpatuloy niya ang kanyang pagkapangulo hanggang 1978, kung saan pinamunuan niya ang pag-unlad ng UNP. Bukod dito, nagsilbi rin siyang Tagapagtatag at Tagapangulo at Presidente ng St. Mary’s College (literal na Kolehiyong Santa Maria) sa Santa Maria hanggang sa kanyang pagpanaw.

 Sa medisina 
Noong 1954, itinatag nina Dedicacion at kanyang asawa na si Dr. Godofredo S. Reyes ang Clinica Reyes, isang medikal na pagtutulungan na lumawak sa apat na sangay sa Ilocos Sur, Pangasinan, at Nueva Ecija. Nagsilbi siya bilang District Councilor (Konsehal Pandistrito) ng Philippine Medical Association (PMA, literal na Asosasyong Pangmedisina ng Pilipinas), kung saan kinatawan niya ang mga doktor sa rehiyong Ilokos sa pambansang antas.

 Sa politika 
Si Dedicacion ay naging isang mahalagang pigura sa politika ng Ilocos Sur. Nagsilbi siya bilang bise gobernador ng Ilocos Sur sa ilalim ng Partido Nacionalista, kung saan pinamunuan niya ang Sangguniang Panlalawigan. Noong 1980, gumawa siya ng kasaysayan nang mahalal siya bilang unang babaeng bise-alkalde ng Santa Maria. Ang kanyang panunungkulan ay naging katuwang ng karera ng kanyang asawa na si Godofredo, na isa ring dating gobernador at kongresista.

 Personal na buhay at adbokasiya 
Si Dedicacion A. Reyes ay kasal kay Godofredo Sebastian Reyes na isa ring doktor at politiko. Habang pinamamahalaan ang kanyang mga responsibilidad sa medisina at politika, si Reyes ay naging masugid ding tagasuporta ng kulturang Ilokano. Sa loob ng labing-apat na taon, siya ang nagsilbing pangunahing tagasuporta at punong-abala ng GUMIL (Gunglo Dagiti Mannurat nga Ilokano o Samahan ng mga Manunulat na Ilokano) FIlipinas noong panahon ng pagkapangulo ng kanyang asawa sa nasabing organisasyon.

 Parangal 
Pinarangalan si Dedicacion noong 1998 at ibinigay sa kanya ang Centennial Awardee for Women (Gawad Sentenaryo para sa Kababaihan). Nakamit niya ito dahil isa siya sa mga pinakaimpluwensyal na Pilipina ng ika-20 dantaon at sa kanyang mahahalagang kontribusyon sa edukasyon, medisina at serbisyo publiko.

 Kamatayan 
Pumanaw si Dedicacion Agatep-Reyes noong Oktubre 25, 2015, sa edad na 91, ilang linggo bago ang kanyang ika-92 na kaarawan.

 Mga sanggunian 

Kategorya:Mga Pilipino
Kategorya:Mga manggagamot
Kategorya:Mga politiko ng Pilipinas
Kategorya:Ipinanganak noong 1923
Kategorya:Namatay noong 2015